32 nasionale sokkerspanne het aan die FIFA Sokker-Wêreldbekertoernooi deelgeneem. Die spanne is in agt groepe verdeel, waarvan die twee beste spanne van elke groep na die agtste eindrondte deurgedring het. Frankryk wen die trofee nadat hulle Kroasië op 15 Julie in die Loezjnikistadion van Moskou, die Olimpiese stadion van die Olimpiese Somerspele 1980, met 4–2 klop. Frankryk sal outomaties vir die FIFA Sokker-Konfederasiebeker in 2021 kwalifiseer, maar net indien dié toernooi nie deur FIFA gekanselleer word nie. Gunstelinge vir die wêreldbeker voor die afskop van die toernooi was Brasilië, Duitsland, Frankryk en Spanje. Die verdedigende kampioen Duitsland is reeds in die groepfase uitgeskakel; dieselfde lot wat voorheen Spanje in 2014, Italië in 2010, Frankryk in 2002 en Brasilië in 1966 geval het, maar vir Duitsland was dit die eerste keer wat hulle nie na die uitklopfase kon deurdring nie. Dit is die vierde agtereenvolgende Sokker-Wêreldbekertoernooi wat deur 'n Europese nasionale sokkerspan gewen is, ná Italië in 2006, Spanje in 2010 en Duitsland in 2014.